
УВАЖАЕМИ ОБЩИНСКИ СЪВЕТНИЦИ,
Представям на Вашето внимание Проект на Правилник за изменение и допълнение на Правилника за организацията и дейността на Общинския съвет, неговите комисии и взаимодействието му с общинската администрация на Община Бургас, приет с решение на Общински съвет – Бургас по т. 3, Протокол № 6/30.01.2024 г., изм. по т. 1 от Протокол № 11/ 25.06.2024 г.
Причините, които налагат приемането на предложените изменения и допълнения по настоящия Проект на Правилник за изменение и допълнение на Правилника за организацията и дейността на Общинския съвет, неговите комисии и взаимодействието му с общинската администрация на Община Бургас, са следните:
1.  Измененията в чл. 17, ал. 2 и ал. 3 от Правилника се правят, тъй като със Закона за въвеждане на еврото в Република България (обн. ДВ, бр. 70 от 20.08.2024 г.), приет на 07.08.2024 г., в § 6, ал. 1, т. 2 от Преходните и заключителни разпоредби се предвижда задължение за държавните органи и органите на местното самоуправление да приведат подзаконовата нормативна уредба в съответствие с изискванията на закона.
В изпълнение на горепосоченото нормативно изискване следва всички действащи на територията на община Бургас подзаконови нормативни актове, които съдържат задължения за заплащане на данъци, такси, цени на услуги, глоби, имуществени санкции, условия за предоставяне на финансово подпомагане и стимули, както и норми, които предвиждат определяне на стойности в български лева (вкл. равностойности на имущество), да бъдат актуализирани чрез превалутиране или чрез въвеждане на друг подход за изразяване на съответните суми.
В съответствие с горните законови задължения за органите на местното самоуправление, предлагам измененията в чл. 17, ал. 2 и ал. 3 вместо досегашните текстове: „…му се удържат по 100 лв.…“ и „... му се удържат 100 лв. от 

възнаграждението по ал. 1...“, да се направят следните редакции: „…10% от възнаграждението…“ и съответно „... му се удържат 10% от възнаграждението по ал. 1...“.Това изменение гарантира съответствие с изискванията на Закона за въвеждане на еврото в Република България и осигурява нормативна яснота и приложимост на разпоредбата след въвеждането на новата валута.
2. Следващото изменение и допълнение което се прави, е в чл. 24, ал. 2 от Правилника и е във връзка с чл. 24, ал. 3 от Правилника, вр. с чл. 20, ал. 1, т. 1 от ЗМСМА, където е уредено, че Общинският съвет може да извършва промени във вида, броя, съставите и ръководствата на постоянните комисии и е в резултат анализ на дейността на постоянните комисии към Общински съвет – Бургас. Установява се необходимост от преструктуриране на тяхната дейност, включително чрез прекратяване на някои от сега съществуващите комисии и преразпределението им към други постоянни комисии, както и преименуването на други комисии. Такова преименуване се прави поради необходимост от сливане на отменените постоянни комисии (т. 11 и т. 15), като комисиите по т. 10 и т. 12, сменят наименованията си, както следва: „т. 10. Комисия по транспорт, пътна безопасност и морско дело“ и „т. 12. Комисия по опазване на околната среда, земеделие и гори.“
Конкретен мотив за това предложената редакция на чл. 24, ал. 2 от Правилника е трайната тенденция за намален или напълно липсващ документооборот, свързан с дейността на определени комисии. В редица случаи се наблюдава отсъствие на: внесени проекторешения за разглеждане; резолирани документи към комисията, сигнали, писма и предложения от граждани, както и друга кореспонденция и материали, изискващи становище или произнасяне.Наред с това, значителна част от работата на активните комисии изисква провеждането на извънредни заседания, поради натрупване на материали и нужда от допълнителни обсъждания. В този контекст е неефективно поддържането на комисии, които реално не функционират или функционират само формално.
С оглед повишаване ефективността, прозрачността и отговорността в работата на Общинския съвет, се предлага дейността на тези комисии, които ще бъдат прекратени, да бъде прехвърлена към вече действащи комисии, които разполагат с необходимия капацитет за поемане на допълнителни задачи. Това ще позволи по-доброто обединяване на сходни функции и тематики, както и по-рационално използване на ресурсите на членовете на Съвета.
Отпадането на промяната на наименованието на постоянната комисия под точка № 18 в чл. 24, ал. 2 от Правилника е обусловена от предложение от Димчо Грудев, постъпило в 30-дневния срок за обществено обсъждане, което е възприето. Скорошните изменения и допълнения, упоменати в новата ал. 2 на чл. 48 от ЗМСМА (бр. № 38 от 2025 г. на ДВ), касаят действително създаването на нова, отделна „етична комисия“ от действащата в момента Постоянната комисия по установяване на конфликт на интереси. Чл. 48, ал. 2 гласи: „Общинският съвет избира от състава на своите съветници постоянна етична комисия, която разглежда сигнали за нарушения на Етичния кодекс на общинските съветници, включително сигнали за неетично поведение.“ Точно поради тези причини предложението за създаване на нова т. 19 беше възприето и добавено в настоящия Доклад.
3. Допълнително, с цел гарантиране на представителност и засилване на експертността в работата на всяка комисия, чиято промяна се предлага с настоящия Проект, предлагам в чл. 26 от Правилника и увеличаване броя на заместник-председателите в тях – до двама.
Настоящата структура, предвиждаща един заместник-председател, в редица случаи се оказва недостатъчна за ефективното ръководство на комисията, особено когато тя разглежда комплексни, технически и значими за местната общност въпроси. Увеличаването на броя на заместник-председателите ще позволи по-доброто разпределение на ангажиментите, както и по-пълноценно участие на различни политически групи и експертни профили в процеса на вземане на решения. 
Тази мярка ще допринесе за оптимизиране на вътрешната организация на работата, ще повиши капацитета на комисиите за навременна и задълбочена подготовка на становища и предложения, и ще създаде условия за по-отговорна, отчетна и видима за обществото дейност на общинските съветници в рамките на комисионната работа.
Предложението е съобразено с добрите практики на други общински съвети в страната, в които се наблюдава тенденция към разширяване на ръководните състави на комисиите с оглед по-ефективно управление и представителност.
От споменатото изменение и допълнение следва и това в чл. 27, ал. 1.
4. С предложеното изменение и допълнение на чл. 81, ал. 5 се цели хармонизиране на вътрешните правила на Общинския съвет с утвърдената практика в други български общини при разглеждането и приемането на проекта за общински бюджет.
Настоящата редакция предвижда обсъждането и гласуването на проекта за бюджет да се извършва по общи суми, раздели, параграфи, мероприятия и кметства. Този подход често затруднява процедурите и води до значително удължаване на процеса по приемане на бюджета. Освен това създава възможности за разделно гласуване, което не само натоварва административно съответните звена, но и затруднява навременното вземане на стратегически финансови решения. В Закона за публичните финанси (ЗПФ) не се съдържа изрично изискване за гласуване на бюджета по раздели и параграфи, което да налага запазване на настоящата процедура.
Предложената нова редакция — „Проектът се разглежда и обсъжда по реда на Закона за публичните финанси и се гласува в неговата цялост, след изложението по ал. 4“ — създава по-ясна, последователна и ефикасна процедура. В същото време разглеждането и обсъждането на бюджета запазват своята детайлност и прозрачност. Разглеждането и обсъждането на бюджета запазва своята детайлност, но гласуването в цялост позволява по-бързо и ефективно вземане на решение. Така се създава съответствие със ЗПФ и с наложените добри практики в други общински съвети.
Същевременно се избягват потенциални процедурни пречки и административни затруднения, произтичащи от разпокъсаното гласуване по параграфи и дейности. 
Изменението има за цел да подобри ефективността, оперативността и правната яснота на работата на Общинския съвет, особено при един от най-важните му ангажименти – приемането на годишния общински бюджет.
Изменението и допълнението в чл. 86, ал. 1 се прави предвид увеличаването на броя питания, с предходно решение на Общинския съвет. Тогава се разшириха правомощията на общинските съветници, като те придобиха възможност да депозират до три питания. Напоследък обаче тези питания са все по-обширни, с все повече въпроси, поместени в тях, а това само по себе си води до затруднение с навременния им отговор. 
Общинската администрация отделя много време, ценен кадрови ресурс и се затормозява, за да може да предостави отговорите на питанията преди съответното заседание на Общинския съвет. Питанията обикновено се депозират в последния възможен за това ден – петъкът преди заседанията на постоянните комисии към Общински съвет – Бургас. Хората, които са ангажирани да отговарят, редовно посещават заседанията на комисиите, които са в три дни от седмицата, предхождаща заседанието на Общински съвет. Погледнато реално, за отговор на всички питания, остават едва 2-3 дни. С цел да се осигури повече време на общинската администрация за реакция и отговори на поставените от общинските съветници питания, предложението е питанията да се депозират „…най-късно до 10 работни дни преди началото на заседанието, на което следва да се даде отговор.“ 

С предложения Проект за изменение и допълнение на Правилника за организацията и дейността на Общинския съвет, неговите комисии и взаимодействието му с общинската администрация на Община Бургас, се преследват следните основни цели:
Привеждане на нормативната уредба в съответствие с действащото законодателство, включително с изискванията на Закона за въвеждане на еврото в Република България и Закона за публичните финанси, като по този начин се гарантира правната валидност и устойчивост на правилата за работа на Общинския съвет. Цели се осигуряване на яснота, предвидимост и адаптивност на правилата, уреждащи организацията и функционирането на Общинския съвет – особено в контекста на променяща се нормативна и икономическа среда.
Повишаване на ефективността и ефикасността на работата на Общинския съвет и неговите комисии чрез: оптимизиране на структурата на постоянните комисии; премахване на неработещи звена; обединяване на сходни функции; разширяване на възможностите за вътрешна организация чрез увеличаване броя на заместник-председателите. Ще се постигне по-добро разпределение на членовете в комисиите, за да се засили общественото възприятие и откритостта спрямо гражданите, чрез по-отчетлива роля на съветниците в рамките на активните комисии, както и чрез по-целенасочено използване на човешкия ресурс в органа на местното самоуправление.
Цели се по-доброто разпределение на ангажиментите, както и по-пълноценно участие на различни политически групи и експертни профили в процеса на вземане на решения в комисиите на общински съвет – Бургас, както и оптимизиране на вътрешната организация на работата.
Гарантира се по-ефективен бюджетен процес, чрез съкращаване на времето за гласуване на проектобюджета; намаляване на административната тежест; подобряване на прозрачността и отговорността при вземане на финансови решения. Уеднаквяването на вътрешните процедури на Общинския съвет с добрите практики на национално ниво и в други български общини цели постигане на съответствие, съпоставимост и по-висока легитимност на местното управление.
Да се осигури повече време на общинската администрация за реакция и отговори на поставените от общинските съветници питания. 
За прилагане на новата уредба не са необходими финансови средства.
Настоящото допълнение на Правилника за организацията и дейността на Общинския съвет, неговите комисии и взаимодействието му с общинската администрация на Община Бургас е в пълно съответствие с националното законодателство, съотносимата съдебна практика, както и с правото на Европейския съюз.

В изпълнение на чл. 26, ал. 3 и ал. 4 от Закона за нормативните актове, на 18.06.2025 г. Проектът на Правилник за изменение и допълнение на Правилника за организацията и дейността на Общинския съвет, неговите комисии и взаимодействието му с общинската администрация на Община Бургас, ведно с мотивите за приемането му, бяха публикувани на интернет страницата на Общински съвет – Бургас, като беше предоставен 30-дневен срок за внасяне на предложения и становища по него, за което в приложение № 4 представям доказателство.
В обявения срок постъпиха три писмени предложения: от  общински съветници от групата на „КОД – Български възход – ГО“, с вх. № 08-00-17251/16.07.2025 г., от Костадин Христов, с вх. № 08-00-17252/16.07.2025 г., както и предложение от Димчо Грудев – общински съветник в Общински съвет – Бургас, с вх. № 08-00-17255/17.07.2025 г. Спазвайки разпоредбата на чл. 26, ал. 5 от Закона за нормативните актове, е изготвена и приложена към настоящия Доклад справка за постъпилите предложения по Проекта на Правилник за изменение и допълнение на Правилник, включваща обосновка за онези от тях, които не бяха възприети от вносителите.
           Въз основа на описаните мотиви, предлагам на Общински съвет – Бургас, на основание чл. 21, ал. 2 от ЗМСМА да вземе следното




РЕШЕНИЕ:

Приема Проект на Правилник за изменение и допълнение на Правилника за организацията и дейността на Общинския съвет, неговите комисии и взаимодействието му с общинската администрация на Община Бургас, както следва:
§ 1. В чл. 17, ал. 2 се прави изменение и допълнение в частта: „му се удържат по 100 лв.“, като разпоредбата придобива следния вид:
„чл. 17, ал. 2. За всяко едно отсъствие на общински съветник от редовно заседание на комисиите без уважителни причини, му се удържат 10% от възнаграждението, а при отсъствие от редовно заседание на Общинския съвет без уважителни причини, възнаграждението по ал. 1 се намалява с 1/3.“

§ 2. В чл. 17, ал. 3 се прави изменение и допълнение в частта: „… му се удържат 100 лв. от възнаграждението по ал. 1…“, като разпоредбата придобива следния вид:
„чл. 17, ал. 3. Когато общински съветник не участва в 7 или повече гласувания по отделни проектопредложения за решения, включени в дневния ред на заседание на Общинския съвет,  му се удържат 10 % от възнаграждението по ал. 1, освен когато неучастието в гласуванията е свързано с конфликт на интереси по смисъла на Закона за противодействие на корупцията.“

§ 3. Чл. 24, ал. 2, т. 11 и т. 15 се отменят, добавя се нова т. 19, а в т. 10 и в т. 12 се правят следните изменения и допълнения:

„Чл. 24, ал. 2. Постоянните комисии на Общинския съвет са:
1. Комисия по бюджет и финанси;
2. Комисия по правни въпроси;
3. Комисия по икономика и инвестиционни политики;
4. Комисия по наука, иновации и оперативни програми;
5. Комисия по обществен ред и сигурност;
6. Комисия по образование и вероизповедания;
7. Комисия по здравеопазване;
8. Комисия по социални дейности;
9. Комисия по спорт, деца и младежки дейности;
10. Комисия по транспорт, пътна безопасност и морско дело;
11. отм.;
12. Комисия по опазване на околната среда, земеделие и гори;
13. Комисия по устройство на територията;
14. Комисия по общинска собственост, общински предприятия и дружества;
15. отм.;
16. Комисия по култура и читалищна дейност;
17. Комисия по туризъм;
18. Комисия по установяване на конфликт на интереси;
19. Етична комисия.“

§ 4. В чл. 26 се прави следното изменение и допълнение, като се добавя „до двама“ и разпоредбата придобива следния вид:
„чл. 26. Ръководството на всяка постоянна комисия се състои от председател и до двама заместник-председатели, които организират работата на комисията, ръководят заседанията и поддържат връзки с другите комисии и с председателя на Общинския съвет.“

§ 5. В чл. 27, aл. 1 се прави следното изменение и допълнение:
„чл. 27, ал. 1. Председателите и заместник-председателите на постоянните комисии се освобождават предсрочно…“
§ 6. В чл. 81, ал. 5 се заличава текста „Обсъждането и гласуването на проекта се извършва по общи суми, раздели, параграфи, мероприятия и кметства.“, като на негово място се въвежда следният нов текст:
„чл. 81, ал. 5. Проектът се разглежда и обсъжда по реда на Закона за публичните финанси и се гласува в неговата цялост.“
§ 7. В чл. 86, aл. 1 се прави следното изменение и допълнение:
„чл. 86, ал. 1. Питанията се отправят чрез председателя на Общинския съвет, в писмена форма, най-късно до 10 работни дни преди началото на заседанието, на което следва да се даде отговор.“	


Приложения:

1. Проект;
2. Мотиви;
3. Справка по чл. 26, ал. 5 от ЗНА с постъпили предложения;
4. Справка от официалната интернет страница на Общински съвет – Бургас и Община Бургас.




С уважение,

МИХАИЛ ХАДЖИЯНЕВ 
Общински съветник
